เงินบาทปิดตลาดแข็งค่าต่อเนื่อง
ธนาคารกรุงศรีอยุธยา รายงาน เงินบาทปิด 31.17/19 แนวโน้มยังแข็งค่า-เงินทุนไหลเข้าไม่หยุด
1 ก.ย. 2553

ธนาคารกรุงศรีอยุธยา รายงาน เงินบาทปิด 31.17/19 แนวโน้มยังแข็งค่า-เงินทุนไหลเข้าไม่หยุด
นักบริหารเงินจากธนาคารกรุงศรีอยุธยา เปิดเผยว่า เงินบาทปิดตลาดเย็นนี้อยู่ที่ระดับ 31.17/19 บาท/ดอลลาร์ ปรับตัวแข็งค่าต่อเนื่องจากช่วงเช้าที่เปิดตลาดที่ระดับ 31.26/27 บาท/ดอลลาร์
ปิดตลาดวันนี้เงินบาทปรับตัวแข็งค่าขึ้นอีกจากช่วงเช้า โดยยังคงมาจากปัจจัยเดิมคือ เงินทุนไหลเข้าตลาดหุ้นอย่างต่อเนื่อง จากสาเหตุที่นักลงทุนให้ความเชื่อมั่นที่จะมาลงทุนในตลาดเอเชียมากกว่า เพราะมองว่าเศรษฐกิจของประเทศในเอเชียฟื้นตัวเร็วกว่าประเทศในแถบยุโรป และสหรัฐอเมริกา
"ยังไม่มีปัจจัยอื่น นอกจาก Flow ที่เข้ามาในตลาดหุ้น เพราะนักลงทุนมองว่าเศรษฐกิจในเอเชียฟื้นตัวเร็วกว่าทางยุโรป และอเมริกา ประกอบกับ exporter ยังมีแรงขายดอลลาร์ต่อเนื่อง" นักบริหารเงิน ระบุ
ทั้งนี้ ระหว่างวันธนาคารแห่งประเทศไทย(ธปท.) ได้เข้ามาดูแลค่าเงินบาท โดยเข้ามาซื้อดอลลาร์ไว้ เพื่อไม่ให้เงินบาทแข็งค่ามากไปกว่านี้
ส่วนความเคลื่อนไหวของสกุลเงินต่างประเทศในช่วงปิดตลาดเย็นนี้ เงินเยนอยู่ที่ระดับ 84.06/09 เยน/ดอลลาร์ ส่วนเงินยูโรอยู่ที่ระดับ 1.2786/2788 ดอลลาร์/ยูโร
นักบริหารเงิน คาดว่า เงินบาทวันพรุ่งนี้ยังมีโอกาสแข็งค่าได้อีก มองกรอบไว้ที่ 31.10-31.25 บาท/ดอลลาร์